Só vergelyk Nienaber met ander Bok-breiersDie Springbokke se Jacques Nienaber. Foto: Juan Mabromata/AFP. In hul laaste twee wedstryde van die jaar het die Springbokke hul ondersteuners ’n rede gegee om weer te glo toe hulle met Italië en Engeland afgereken het. Danksy Kurt-Lee Arendse, Damian Willemse, Willie le Roux en Manie Libbok se ingryping het die Suid-Afrikaners ook gewys dat hul spel nie net uit skoppe en verdedigingswerk bestaan nie; hulle kan ook goeie drieë druk. Beurtkrag en duur huispaaiemente beteken dat daar tans nie baie dinge is om oor opgewonde te raak in Suid-Afrika nie en die Springbokke is met elke wedstryd onder kwaai druk om goed te presteer. Dit is seker vergelykbaar met die strydwa-wedrenne van antieke Rome – jy kan maar voortploeter, maar as jou span wen (hetsy die Rooies, Bloues of Groenes), is jy darem gelukkig! In sy tweede jaar as die nasionale rugbyafrigter het Jacques Nienaber agt uit 13 wedstryde gewen om met ŉ wenpersentasie van 61% te spog. Die Springbokke kon vanjaar vir die eerste keer in nege jaar ’n wedstryd weg van die huis teen die Wallabies wen. Foto: Brenton Edwards/AFP. Van die hoogtepunte sluit natuurlik die triomf op Twickenham in, terwyl die Bokke ook goeie spel teen Nieu-Seeland in Nelspruit en Australië in Sydney opgedis het. Siya Kolisi se span het immers die eerste Bok-groep in nege jaar geword om die Wallabies weg van die huis te klop. Deur die verloop van die jaar het die Springbokke 370 punte aangeteken en 258 punte afgestaan – seker nie té sleg vir ŉ span wat kwansuis vervelige rugby speel nie. Tussendeur het die Bokke wedstryde teen Wallis, die All Blacks, Aussies, Iere en Franse verloor. Dan het Rassie Erasmus se twiets, die Elton Jantjies-sage en Handré Pollard en kie se beserings ook dinge interessant gemaak. Ná die jaareindtoer – waar die Suid-Afrikaners twee van die vier toetse gewen het – het Nienaber erken dat hy tevrede is met die spelers se vordering. “Ja, ons wenrekord is net 50%, maar dit was beslis een van die lekkerste vier weke saam met die span. Ek is trots op die wyse waarop die span, afrigtersgroep en bestuur saamgewerk het en ons kan beslis hierop voortbou.” Die 50-jarige afrigter is nou al vir altesaam 26 toetse aan die stuur van die nasionale rugbyspan en sy wenrekord is 61%. Toegegee, dit is glad nie vergelykbaar met legendes soos Kitch Christie (100%) en Nelie Smith (80%) nie, maar hy is kort op die hakke van Peter de Villiers (62%) en Erasmus (65%). Selfs Jake White se rekord van 66% kan binne trefafstand wees. In dieselfde asem vertoon hy beter as Harry Viljoen (53%), Rudolph Straeuli (52%), Allister Coetzee (44%) en Carel du Plessis (37%). En ás die Springbokke volgende jaar weer die Webb Ellis-trofee omhoog hou, is alle swak persentasies en ander vergelykings iets van die verlede. Vra net vir die All Blacks; hulle sou baie daarvan gehou het om die Wêreldkampioenspan te wees. Maar hulle is nie. Springbokke se uitslae in 2022 (Suid-Afrika se telling eerste): 32 – 29 teen Wallis (Pretoria) 12 – 13 teen Wallis (Bloemfontein) 30 – 14 teen Wallis (Kaapstad) 26 – 10 teen Nieu-Seeland (Nelspruit) 23 – 35 teen Nieu-Seeland (Johannesburg) 17 – 25 teen Australië (Adelaide) 24 – 8 teen Australië (Sydney) 36 – 20 teen Argentinë (Buenos Aires) 38 – 21 teen Argentinië (Durban) 16 – 19 teen Ierland (Dublin) 26 – 30 teen Frankryk (Marseille) 63 – 21 teen Italië (Genua) 27 – 13 teen Engeland (Londen) Springbok-afrigters se wenpersentasie: